WASE 109
Cudruvi na iLiuliu ni Lotu Dauveitusaqati
MACIU 22:41–23:24 MARIKA 12:35-40 LUKE 20:41-47
-
E LUVEI CEI NA KARISITO?
-
VAKATAKILA O JISU NODRA VEIVAKAISINI NA DAUVEITUSAQATI
A dreve nodra sasaga na iliuliu ni lotu dauveitusaqati mera vakalasui Jisu, se ra bacani koya qai soli koya vei ira na kai Roma. (Luke 20:20) Ia sa qai vakatakilai koya vei ira o Jisu ni tiko voli ena valenisoro ena ika11 ni Naisani. E tarogi ira o Jisu: “Na cava oni nanuma me baleti Karisito? E luvei cei o koya?” (Maciu 22:42) Sa kilai tu ni na basika mai na iyatukawa i Tevita na Karisito se Mesaia. Qori sara ga nodra isaunitaro vei Jisu.—Maciu 9:27; 12:23; Joni 7:42.
E taroga sara o Jisu: “E qai rawa vakacava vei Tevita me vakatokai koya, ena veiuqeti ni yalo tabu, me nona Turaga, ena nona tukuna, ‘E kaya o Jiova vua na noqu Turaga: “Dabe ena ligaqu imatau meu vakamalumalumutaki ira mada na kemu meca e ruku ni yavamu?”’ Ke vakatokai koya o Tevita me nona Turaga, e qai luvena vakacava?”—Maciu 22:43-45.
Era galu tu ga na Farisi nira namaka tiko me dua na kawa i Tevita e vuravura ena vakabulai ira mai na nodra lewa na kai Roma. E yavutaka sara o Jisu nona ivakamacala ena Same 110: 1, 2, qai vakamatatataka ni sega ni dua wale ga na iliuliu e mai sucu vakatamata na Mesaia. Ia e Turaga i Tevita, ena lai dabe toka mada ena ligaimatau ni Kalou, sa na qai soli vua na lewa. E vagalui ira sara ga na dauveitusaqati na ivakamacala i Jisu.
Sa qai vakasalataki ratou na tisaipeli o Jisu kei na levu tale era vakarogoci koya tiko me baleti ira na vunivola kei na Farisi. O ira na vunivola kei na Farisi era sa ‘dabeca na idabedabe i Mosese’ mera vakavulica na Lawa ni Kalou. E mani vakasalataki ira na vakarorogo o Jisu: “Ni cakava na ka kece era tukuna vei kemuni, ni kua ga ni muria na nodra ivalavala, nira dau vosa wale ga, ia era sega ni cakava.”—Maciu 23:2, 3.
E cavuta sara o Jisu e dua na ivakaraitaki ni nodra veivakaisini ena nona kaya: “Era vakalevutaka na kato ni tikinivolatabu era dau dara me itataqomaki.” Era dau dara na kato lalai qori eso na Jiu ena yadredra se ligadra qai volai tu kina vakalekaleka eso na Lawa. Ia era dau vakalevutaka na nodra kato na Farisi mera vakaraitaka kina nira raica vakabibi na Lawa. Era “vakabalavutaka tale ga na bele ni nodra isulu.” Era vakaroti na Isireli me vakatalitali na bele ni nodra isulu, ia era dau cakava nodra isulu na Farisi me balavu sara. (Tiko Voli Mai na Lekutu 15:38-40) Era cakava kece qo “mera laurai ga kina vei ira na tamata.”—Maciu 23:5.
E rawa ni ratou temaki tale ga na tisaipeli ena vaqara rogo, mani vakasalataki ratou o Jisu: “Moni kua ni kacivi ena Rapai, ni dua ga nomuni Qasenivuli, ni veitacini kece ga. Ni kua tale ga ni vakatoka e dua me tamamuni e vuravura, ni dua ga na Tamamuni e tiko mai lomalagi. Ni kua ni vakatokai tale ga moni iliuliu, ni dua ga nomuni iLiuliu, o Karisito.” E vakaraitaka sara o Jisu na ivakarau ni rai me tiko vei ratou kei na ka me ratou cakava: “O koya e via liu duadua vei kemuni e dodonu me nomuni dauveiqaravi. O koya e vakalevulevui koya ena vakamalumalumutaki, o koya e vakamalumalumutaki koya ena vakalevulevui.”—Maciu 23:8-12.
Sa qai tukuna o Jisu nira na rarawa na vunivola kei na Farisi dauveivakaisini: “Oni na rarawa na vunivola kei na Farisi, ni dau veivakaisini! Oni sogota na Matanitu vakalomalagi vei ira na lewenivanua, ia o kemuni mada ga oni sega ni curu rawa kina, oni tarovi ira tale ga na via curu kina.”—Maciu 23:13.
E cudruvi ira na Farisi o Jisu nira sega ni kauaitaka na ka e okata o Jiova me bibi cake ra qai vakaraitaka qori ena nodra dau veivakaduiduitaki. Kena ivakaraitaki, era kaya: “Sega ni dua na ka na bubului ina valenisoro, e bibi ga na bubului ina koula ni valenisoro.” Era mataboko vakayalo ni bibi cake vei ira na koula ni valenisoro, era sega ni kauaitaka na vanua ni sokalou kei na Maciu 23:16, 23; Luke 11:42.nodra veivolekati kei na Kalou. Era sega tale ga ni “kauaitaka na veika e bibi ena Lawa me vaka na lewadodonu, loloma, kei na yalodina.”—
E vakatokai ira na Farisi o Jisu mera ‘dauveituberi mataboko nira tauvulona na nana, ia era tiloma qaqa na kameli!’ (Maciu 23:24) Era tauvulona na nana mai na medra waini, ni dukadukali na manumanu lailai ya. Ia nodra beca na veika bibi ena Lawa e vaka ga nodra tiloma qaqa na kameli, e dukadukali tale ga me vaka na nana, e duidui ga na kedrau levu.—Vunau ni Soro 11:4, 21-24.
ssw_Latn fij_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn